ທ່ານອາມາດີເນຈາດ ໄດ້ຕຳໜິຕິຕຽນ ປະທານາທິບໍດີໂອບາມາ ອີກຄັ້ງນຶ່ງ ໃນການໃຫ້ທັສນະ ກ່ຽວກັບການເລືອກຕັ້ງອີຣ່ານ
ຂ່າວສຳຄັນອື່ນໆ: ບຣາຊີລຢຸດເຊົາ ການຊອກຄົ້ນຫາ ຊາກສົບ ຈາກສາຍການບິນຝຣັ່ງ; ມີການມອບສົບ ຂອງ ໄມເກີລແຈັກສັນ ຄືນໃຫ້ແກ່ທາງຄອບຄົວ; ປາກິສຖານ ກ່າວວ່າ
ປະທານາທິບໍດີ ອີຣ່ານ ທ່ານ MAH MOUD AHMADINEJAD ໄດ້ຮຽກຮ້ອງ ຊ້ຳ ອີກບໍ່ໃຫ້ປະທານາທິບໍດີ ສະຫະຣັດ ທ່ານ BARACK OBAMA ແຊກແຊງເຂົ້າໃນ ກິຈການພາຍໃນຂອງອີຣ່ານ ອົງການຂ່າວ IRNA ຂອງ ທາງການອີຣ່ານ ໄດ້ອ້າງຄຳເວົ້າຂອງຜູ້ນຳອີຣ່ານ ທີ່ກ່າວວ່າ ທ່ານ OBAMA ໄດ້ເວົ້າເຖິງ ການປ່ຽນແປງແຕ່ຍັງສືບຕໍ່ ແຊກແຊງ ເຂົ້າໃນ ກິຈການ ຂອງຣັຖບານ ອີຣ່ານ ໃນມື້ວານນີ້ປະທານາທິບໍດີ OBAMA ເອີ້ນການປາບປາມ ພວກປະທ້ວງ ຢ່າງຮຸນແຮງ ລຸນຫລັງການເລືອກຕັ້ງ ໃນອີຣ່ານນັ້ນວ່າ ເປັນການກະທຳ ທີ່ເຫລືອເຫດ ນອກນັ້ນທ່ານຍັງເວົ້າວ່າ ການເຈຣະຈາ ໂດຍກົງ ຫລື ການດຳເນີນການ ທາງດ້ານການທູດໃດໆກໍຕາມ ກັບອີຣ່ານ ຈະໄດ້ຮັບ ຜົນກະທົບ ຈາກເຫດການ ທີ່ເກີດຂຶ້ນເມື່ອໄວໆມານີ້ ໂຕເລກ ພວກທີ່ເສັຽຊີວິດ ຂອງທາງການ ອີຣ່ານ ຈາກເຫດການຄວາມຮຸນແຮງ ນັບແຕ່ເກີດ ບັນຫາຂັດແຍ້ງ ກ່ຽວກັບ ການເລືອກຕັ້ງ ໃນວັນທີ 12ມິຖຸນາ ເລີ້ມຂຶ້ນ ແມ່ນ 17 ຄົນ ແຕ່ພວກ ທີ່ເຫັນເຫດການ ເວົ້າວ່າ ສູງກວ່ານີ້ຫລາຍເທົ່າ ບຣາຊິລ ໄດ້ມີຄຳສັ່ງໃຫ້ ຍົກເລີກ ການຊອກຄົ້ນຫາ ຊາກສົບ ແລະ ຊາກເສດເຫຼືອຕື່ມອີກ ຂອງຖ້ຽວບິນ ສາຍການບິນຝຣັ່ງ ທີ່ໄດ້ປະສົບ ອຸບັດຕິເຫດ ຕົກລົງໃສ່ມະຫາສະມຸດ ອັດລັນຕິກ ເມື່ອ 4 ອາທິດ ກ່ອນນັ້ນ ພັນໂທ HENRY MUNHOZຈາກກອງທັບອາກາດ ບຣາຊິລ ກ່າວໃນມື້ວານນີ້ວ່າ ບໍ່ມີທ່າທາງວ່າ ຈະມີການພົບເຫັນຊາກສົບ ຫລືຊາກເສດເຫຼືອ ຂອງເຮືອບິນ ຕື່ມອີກ ຄະນະຊອກຄົ້ນ ໄດ້ພົບເຫັນສົບຄົນຕາຍ 51 ສົບ ແລະຊາກເສດເຫລືອ ຂອງ ເຮືອບິນ ຫລາຍໆຮ້ອຍ ຊິ້ນສ່ວນ ຖ້ຽວບິນ447 ຂອງ ສາຍການບິນຝຣັ່ງ ທີ່ເດີນທາງ ຈາກນະຄອນ RIO DE JANEIRO ໄປຍັງກຸງປາຣີພ້ອມດ້ວຍ ຜູ້ໂດຍສານ ແລະພະນັກງານ 228 ຄົນ ໄດ້ຫາຍສາບສູນໄປ ຈາກຈໍເຣດ້າເທິງເຂດນ່ານຟ້າ ມະຫາສະມຸດ ອັດລັນຕິກ ໃນຄ່ຳຄືນ ຂອງວັນທີ 31 ພຶສະພາ ເຈົ້າໜ້າທີ່ ເວົ້າວ່າ ການຊອກຄົ້ນຫາ ເຄື່ອງບັນທຶກສຽງ ແລະຂໍ້ມູນ ຂອງເຮືອບິນຈະດຳເນີນຕໍ່ໄປ ເຄື່ອງບັນທຶກ ທີ່ວ່ານີ້ ຈະຊ່ອຍ ຄະນະສືບສວນ ໃນການນຳເອົາເຣື່ອງຣາວຕ່າງໆ ໃນນາທີສຸດທ້າຍ ຂອງຖ້ຽວບິນ ທີ່ໄດ້ປະສົບ ອຸບັດຕິເຫດຕົກໃນລະຫວ່າງ ທີ່ເກີດ ລົມພາຍຸນັ້ນ ມາຕິດຕໍ່ເຂົ້າໃສ່ກັນ ຫ້ອງການສັນນະສູດສົບ ຂອງນະຄອນ LOS ANGELES ໄດ້ມອບສົບ ດາຣາ ນັກຮ້ອງພ໊ອບນາໆຊາດ MICHAEL JACKSON ທີ່ໄດ້ເສັຽຊີວິດ ຢ່າງກະທັນຫັນ ໃນມື້ວັນພະຫັດຜ່ານມານັ້ນ ໃຫ້ແກ່ຄອບຄົວ ຂອງຜູ້ກ່ຽວ ທາງຄອບຄົວ ໄດ້ໄປຮັບເອົາສົບ ຂອງMICHAEL JACKSON ໃນຄືນວານນີ້ ຍັງບໍ່ທັນ ມີການປະກາດ ໃຫ້ຊາບ ກ່ຽວກັບ ແຜນການສົ່ງສະການເທື່ອ ໂຄສົກ ຂອງ ຫ້ອງການ ສັນນະສູດສົບ ທ່ານ GREG HARVEYກ່າວກ່ອນໜ້ານີ້ວ່າ ການກວດສອບ ເບິ່ງສົບ ບໍ່ໄດ້ມີຜົນສລຸບ ທ່ານເວົ້າວ່າບໍ່ມີຮ່ອງຮອຍໃດໆ ກ່ຽວກັບ ການບາດເຈັບ ພາຍນອກ ຫລື ຮ່ອງຮອຍ ຂອງການຫລິ້ນທີ່ສົກກະປົກ ແຕ່ກໍກ່າວຕື່ມວ່າ ການກວດ ກ່ຽວກັບເຣື່ອງພິດ ແລະປອດແມ່ນມີ ຄວາມຈຳເປັນ ກ່ອນທີ່ຈະແຈ້ງ ໃຫ້ຊາບ ກ່ຽວກັບສາເຫດ ຂັ້ນສຸດທ້າຍໃນການເສັຽຊີວິດ ທ່ານເວົ້າວ່າ ການກວດ ທີ່ວ່ານີ້ ຕາມປົກກະຕິແລ້ວ ຈະໃຊ້ເວລາ4 ຫາ 6 ອາທິດ ທ່ານເວົ້າວ່າ ທາງນະຄອນ LOS ANGELES ໄດ້ແຈ້ງ ໃຫ້ທາງຄອບຄົວຂອງຜູ້ກ່ຽວຊາບ ກ່ຽວກັບ ການພົບເຫັນ ແລະບໍ່ໃຫ້ມີການ ດຳເນີນການໃດໆ ກ່ຽວກັບເອກກະສານ ເພື່ອຈຳກັດ ໃນການເຜີຍແຜ່ ຂໍ້ມູນ ຈົນກວ່າ ສາເຫດ ຂອງການເສັຽຊີວິດສາມາດ ລົງຄວາມເຫັນໄດ້ ຕຳຣວດປາກິສຖານ ກ່າວວ່າ ຕົນໄດ້ສັງຫານ ຜູ້ຕ້ອງສົງສັຍ 5 ຄົນ ທີ່ອາດ ພົວພັນ ກັບຜູ້ນຳຂອງກຸ່ມ ທາລີບານ ນາຍ BAITULLAH MEHSUD ໃນລະຫວ່າງ ການບຸກ ເຂົ້າໄປກວດຄົ້ນເຮືອນຫລັງນຶ່ງ ທີ່ນະຄອນ ກາຣາຈີ ໃນພາກໃຕ້ ປາກິສຖານ ເຈົ້າໜ້າທີ່ ເວົ້າວ່າບຸກຄົນທັງ 5 ໄດ້ຖືກຂ້າຕາຍ ໃນລະຫວ່າງ ການຍິງຕໍ່ສູ້ກັນ ໃນຄືນວັນສຸກ ທີ່ຄຸ້ມSOHRAB GOTH ຂອງນະຄອນ ກາຣາຈີ ແລະວ່າ ຜູ້ຕ້ອງສົງສັຍ ອີກຈຳນວນນຶ່ງ ສາມາດຫລົບໜີໄປໄດ້ ຜູ້ບັນຊາການ ຕຳຣວດ ໃນນະຄອນ ກາຣາຈີ ກ່າວວ່າ ເຈົ້າໜ້າທີ່ໄດ້ບຸກເຂົ້າໄປ ກວດຄົ້ນ ຫລັງຈາກ ໄດ້ຮັບຂ່າວວ່າ ພວກຫົວຮຸນແຮງ ໄດ້ເຂົ້າໄປໃນນະຄອນດັ່ງກ່າວ ໂດຍປອມໂຕເປັນ ພວກອົພຍົບ ທີ່ຖືກບັງຄັບ ໃຫ້ຫລົບໜີຈາກເຮືອນຊານ ບ້ານຊ່ອງ ທ່ານກ່າວວ່າ ຜູ້ທີ່ສົງສັຍ ວ່າເປັນ ພວກຫົວຮຸນແຮງກຳລັງວາງແຜນ ທີ່ຈະໂຈມຕີ ນະຄອນ ກາຣາຈີ ພ້ອມນີ້ ຕຳຣວດ ປາກິສຖານ ຍັງຢຶດໄດ້ອາວຸດ ແລະລູກກະສຸນ ຈຳນວນນຶ່ງ ຢູ່ທີ່ບ່ອນ ເກີດເຫດ ສ່ວນກອງທັບ ປາກິສຖານຍັງສືບຕໍ່ ທຳການ ບຸກໂຈມຕີ ຢູ່ທີ່ເຂດຊົນເຜົ່າ WAZIRISTAN ໃຕ້ ບ່ອນທີ່ນາຍMEHSUD ຕັ້ງເປັນ ຖານປະຕິບັດງານ ປະທານາທິບໍດີອັຟການິສ ຖານ ທ່ານ HAMID KARZAI ຮຽກຮ້ອງໃຫ້ ພວກທາລີບານແລະກຸ່ມ ຫົວຮຸນແຮງອື່ນໆ ພາກັນ ໄປໃຊ້ສິດໃຊ້ສຽງ ໃນການເລືອກຕັ້ງ ຄັ້ງຈະມາ ຂອງອັຟການິສຖານ ທ່ານ KARZAI ກ່າວວ່າ ພວກຫົວຮຸນແຮງ ຄວນໄປປ່ອນບັດ ເລືອກເອົາຜູ້ສະມັກ ທີ່ເຂົາເຈົ້າມັກ ໃນການເລືອກຕັ້ງ ປະທານາທິບໍດີ ແລະ ສະພາປົກຄອງແຂວງໃນວັນທີ 20 ສິງຫາ ຈະມານີ້ ທ່ານໃຫ້ທັສນະ ດັ່ງກ່າວ ໃນວັນເສົາ ມື້ນີ້ລະຫວ່າງ ກອງປະຊຸມ ຖແລງຂ່າວ ທີ່ນະຄອນຫລວງ ກາບູລ ຜູ້ນຳຂອງ ອັຟການິສຖານໄດ້ສະມັກ ເຂົ້າແຂ່ງຂັນ ໃນການເລືອກຕັ້ງເປັນ ປະທານາທິບໍດີຕື່ມ ພ້ອມດ້ວຍຜູ້ສະມັກ ຄົນອື່ນໆອີກ 40 ຄົນ ສະຫະຣັດ ແລະ ພັນທະມິດອື່ນໆ ຂອງ ອັຟການິສຖານຕ່າງກໍ ໃຫ້ຄຳໝັ້ນສັນຍາ ທີ່ຈະຈັດ ກຳລັງທະຫານ ເພີ້ມຕື່ມ ປ້ອງກັນ ບໍ່ໃຫ້ມີການໂຈມຕີ ແລະຄ້ຳປະກັນ ຄວາມປອດພັຍ ສຳລັບ ການເລືອກຕັ້ງ ໃນວັນເສົາ ມື້ນີ້ເຈົ້າໜ້າທີ່ ເວົ້າວ່າ ຜູ້ທີ່ສົງສັຍວ່າ ເປັນພວກ ຫົວຮຸນແຮງ ໄດ້ສັງຫານ ຕຳຣວດ8 ຄົນ ຢູ່ທີ່ແຂວງ HELMAND ໃນພາກໃຕ້ ຂອງປະເທດ ປະທານາທິບໍດີສະຫະຣັດ ທ່ານ BARACK OBAMA ໃນວັນເສົາມື້ນີ້ໄດ້ກ່າວ ສນັບສນຸນ ຢ່າງແຂງຂັນຕໍ່ຮ່າງກົດໝາຍ ວ່າ ດ້ວຍ ການປ່ຽນແປງ ຂອງອາກາດ ທີ່ຫາກໍ ຖືກຮັບຜ່ານ ແລະເອີ້ນຮ່າງກົດໝາຍນີ້ວ່າ ເປັນປະວັດສາດ ແລະມີ ຄວາມສຳຄັນຫລາຍ ໃນການສ້າງວຽກເຮັດງານທຳ ທ່ານເວົ້າວ່າ ຮ່າງກົດໝາຍ ທີ່ໄດ້ຈຳກັດ ກ່ຽວກັບການປ່ອຍແກັສ ທີ່ເປັນອັນຕະລາຍ ແລະຊຸກຍູ້ ພະລັງງານ ທາງເລືອກນັ້ນ ໃນທີ່ສຸດຈະເຮັດ ໃຫ້ພະລັງງານ ທີ່ສະອາດ ໄດ້ຮັບ ຜົນກຳໄຣ ທ່ານກ່າວວ່າ ການລົງທຶນໃນພະລັງງານ ທີ່ສະອາດ ຈະຊ່ອຍສ້າງ ວຽກເຮັດງານທຳ ຫຼາຍໆພັນວຽກ ການໃຫ້ທັສນະໃນການກ່າວ ຄຳປາສັຍ ປະຈຳສັບປະດາ ຂອງທ່ານ OBAMA ແມ່ນໄດ້ເນັ້ນຢ້ຳ ເຖິງການໃຫ້ຄວາມເຫັນ ກ່ອນໜ້ານີ້ ຂອງ ປະທານາທິບໍດີ ທີ່ໄດ້ຊຸກຍູ້ ໃຫ້ບັນດາ ສະມາຊິກສະພາຕ່ຳ ຂອງສະຫະຣັດ ລົງຄະແນນສຽງ ໃຫ້ແກ່ ຮ່າງກົດໝາຍ ຮ່າງກົດໝາຍສະບັບດັ່ງກ່າວ ໄດ້ຖືກຮັບຮອງເອົາ ດ້ວຍຄະແນນສຽງ ທີ່ໃກ້ຄຽງກັນ ໃນມື້ວານນີ້ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ